ທະນາຄານກາງ ສຫລ ຍັງລະມັດລະວັງ ໃນການປັບປ່ຽນ ອັດຕາດອກເບ້ຍ
ປະທານ​ທະຫາ​ຄານກາງ​ສະຫະລັດ ກ່າວ​​ວ່າ ການ​ປັບ​ອັດຕາ​ດອກ​ເບ້​ຍຂຶ້ນນັ້ນ ອາດ​ມີ​ຂຶ້ນໃນທ້າຍປີ​ນີ້ ຖ້າຂໍ້ມູນເສດຖະກິດ ຊີ້ວ່າ ເປັນເວລາທີ່ເໝາະສົມແລ້ວ.
ທະນາຄານກາງສະຫະລັດ ໃຫ້ສັນຍານວ່າ ຕະຫລາດວຽກງານ ທີ່ມີອັດຕາຕ່ຳເປັນປະຫວັດການນັ້ນ ແມ່ນຈະຕ້ອງດີຂຶ້ນອີກຕື່ມ ແລະ ອັດຕາເງິນເຟີ້ ເພີ້ມສູງຂຶ້ນອີກໜ້ອຍນຶ່ງ ກ່ອນທີ່ຕົນຈະປັບ ອັດຕາດອກເບ້ຍຂຶ້ນ ຈາກທີ່ມີລະດັບທີ່ຕ່ຳຢູ່ແລ້ວເປັນປະຫວັດການ ປະທານທະຫາຄານກາງສະຫະລັດ ທ່ານນາງ Janet Yellen ກ່າວຕໍ່ບັນດານັກຂ່າວວ່າ ການປັບອັດຕາດອກເບ້ຍຂຶ້ນນັ້ນ ອາດມີຂຶ້ນໃນທ້າຍປີນີ້ ພຽງແຕ່ວ່າ ຖ້າຂໍ້ມູນເສດຖະກິດ ຊີ້ແນະ ວ່າ ມັນເປັນເວລາທີ່ເໝາະສົມແລ້ວ ທ່ານນາງ Yellen ກ່າວວ່າ ທະນາຄານກາງ ໄດ້ຮັກສາ ອັດຕາດອກເບ້ຍລະຍະສັ້ນ ທີ່ສຳຄັນຂອງຕົນໃຫ້ຢູ່ໃນລະດັບ ຕ່ຳເປັນປະຫວັດການ ເກືອບຮອດສູນເປີເຊັນ ນັບຕັ້ງແຕ່ ທ້າຍປີ 2008 ເພື່ອຊ່ອຍໃຫ້ ເສດຖະກິດຟື້ນຕົວຄືນ ຈາກວິກິດການທາງດ້ານການເງິນ ແລະ ພາວະເສດຖະກິດຖອຍລົງ ການຂຶ້ນອັດຕາດອກເບ້ຍ ຈະຊຸກຍູ້ໃຫ້ມີການຂຶ້ນອັດຕາເງິນກູ້ຢືມຕ່າງໆ ຂອງຜູ້ບໍລິໂພກ ແລະ ທຸລະກິດ ໜ້າທີ່ຂອງທະນາຄານກາງ ແມ່ນເພື່ອສົ່ງເສີມໃຫ້ຜູ້ຄົນມີວຽກການເຮັດ ໂດຍເຕັມ ແລະ ໃຫ້ລາຄາສິນຄ້າ ອຸບປະໂພກແລະບໍລິໂພກຕ່າງໆມີຄວາມທຸ່ນທ່ຽງ